Sofie Parelius

Sofie Marie Parelius (født 18. september 1823 i Bergen, død 18. september 1902 i Kristiania) var en norsk skuespiller. Hun var mest kjent for sine Ibsen-roller, og i særdeleshet for sin gestaltning av Aase i Peer Gynt.

Sofie Parelius var datter av skipskaptein Henrich Kjønning Parelius og Sofie Dahm. Hun var halvsøster av skuespiller Olufine Sullustad.

Liv og virke 
Sofie Parelius debuterte i desember 1852 ved Den norske dramatiske Skoles Theater i rollen som Jeanne i stykket Matrosen. Hun var ansatt ved dette teatret i perioden 1852-1855. 

Deretter kom hun til Christiania Theater, hvor hun debuterte 22. mars 1855, i rollen som Ragnhild i Dronning Margaretha. Dette teatret var hun med enkelte avbrudd tilknyttet helt til dets nedleggelse i 1899. Hun var i årene 1857-1860 ved Det norske Theater i fødebyen Bergen og ved teatret i Møllergaten under Bjørnstjerne Bjørnsons ledelse fra september 1870 til februar 1872. Hun tilbragte dessuten et år i Paris sammen med svogeren Georg Krohn og hans familie.

Parelius utmerket seg blant annet i en lang rekke Ibsen-roller, og hun var i sin tid verdens første Aase i Peer Gynt, der hennes motspiller var Henrik Klausen. Forfatteren Jacob Breda Bull var begeistret over Parelius' tolkning av Aase, og skrev blant annet at hun hadde «midt i Romantikens Tid, skabt et fuldstendigt Gennebrud til den moderne Skuespilkunst, maaske uden selv at have været sig det helt og fuldt bevidst.. […] Og man fristes næsten til at sige, at Frøken Parelius' Fremstilling i Ægthed overgaar Digterens Fantasi». Parelius og Klausen spilte også Aase og Peer ved den første danske oppsetningen av Peer Gynt på Dagmarteatret i 1886.

Som de fleste fra Christiania Theaters stab, kom hun i 1899 til det nye Nationaltheatret. Der spilte hun sesongen 1899-1900.

Som en avholdt senior ved teatret, bar hun i sine senere skuespillerår kallenavnet Tante Fia.

Roller i utvalg 
Jeanne i Matrosen av Thomas Sauvage og Gabriel Lurieu (Kristiania norske Theater, 1852)
Ragnhild i Dronning Margaretha av Adam Oehlenschläger (Christiania Theater, 1873)
frk. Skjære i Kjærlighedens Komedie av Henrik Ibsen (Christiania Theater, 1873)
Aase i Peer Gynt av Henrik Ibsen (Christiania Theater)
Madame Helseth i Rosmersholm av Henrik Ibsen (Christiania Theater)tante Julle i Hedda Gabler av Henrik Ibsen (Christiania Theater)
Nille i Jeppe paa Bjerget av Ludvig Holberg (Christiania Theater)
Malla i Geografi og Kærlighed av Bjørnstjerne Bjørnson (Christiania Theater)
Grethe i Kjærlighet uten strømper av Johan Herman Wessel (Christiania Theater)
Hertuginnen av York i Richard III av William Shakespeare (Christiania Theater, 1884)
Ulrikke i Vore Koner av Gustav von Moser og Franz von Schönthan (Christiania Theater, 1890)
Dronningen i Svein Uræd av Nordahl Rolfsen (Christiania Theater, 1890)
Arianche Bogtrykkers i Barselstuen av Ludvig Holberg (Nationaltheatret, 1899)

Utmerkelser 
 Litteris et Artibus

Referanser

Kilder

Eksterne lenker 
 
 
  Blanc, Tharald Høyerup: Christiania theaters historie 1827-1877, J.W. Cappelen Christiania
  http://snl.no/.nbl_biografi/Sofie_Parelius/utdypning

Norske skuespillere
Skuespillere ved Nationaltheatret
Personer fra Bergen kommune
Personer begravet på Vår Frelsers gravlund